Predlog SKLEP SVETA o podpisu v imenu Unije ter o začasni uporabi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani o okvirnem sporazumu med Evropsko unijo in Ljudsko demokratično republiko Alžirijo o splošnih načelih za sodelovanje Ljudske demokratične republike Alžirije v programih Unije /* COM/2014/0385 final - 2014/0196 (NLE) */





OBRAZLOŽITVENI MEMORANDUM Kot del evropske sosedske politike (v nadaljnjem besedilu: ESP) je postopno odpiranje nekaterih programov in agencij Unije za sodelovanje partnerskih držav ESP eden od številnih ukrepov za spodbujanje reform, modernizacije in tranzicije v soseščini Evropske unije. Komisija je ta strateški vidik podrobneje predstavila v sporočilu iz decembra 2006 o splošnem pristopu, s katerim se partnerskim državam ESP omogoči sodelovanje v dejavnostih agencij in programih Skupnosti[1]. Svet je ta pristop potrdil v sklepih z dne 5. marca 2007[2]. Na podlagi navedenega sporočila in navedenih sklepov je Svet 18. junija 2007 Komisiji izdal smernice za pogajanje o okvirnih sporazumih z Alžirijo, Armenijo, Azerbajdžanom, Egiptom, Gruzijo, Izraelom, Jordanijo, Libanonom, Moldavijo, Marokom, Palestinsko upravo, Tunizijo in Ukrajino o splošnih načelih za njihovo sodelovanje v programih Skupnosti[3]. Evropski svet je na zasedanju junija 2007[4] ponovno poudaril izjemen pomen ESP in potrdil poročilo predsedstva o napredku[5], ki je bilo predloženo na srečanju Sveta 18. in 19. junija 2007, ter z njim povezane sklepe Sveta[6]. V tem poročilu so bile znova omenjene smernice Sveta za pogajanje o potrebnih dodatnih protokolih. V skupnem sporočilu Komisije in Visokega predstavnika Evropske unije za zunanje zadeve in varnostno politiko z naslovom Nov odziv na spremembe v sosedstvu[7], ki je bilo potrjeno s Sklepi Sveta z dne 20. junija 2011, je bil nadalje poudarjen namen EU, da partnerskim državam omogoči sodelovanje v programih EU. Doslej so bili podpisani protokoli z Armenijo, Gruzijo, Izraelom, Jordanijo, Moldavijo, Marokom in Ukrajino. Februarja 2013 je svoj interes za sodelovanje v širokem izboru programov, odprtih partnerskim državam ESP, izrazila tudi Alžirija. Besedilo Protokola, dogovorjeno v pogajanjih z Alžirijo, je priloženo. Komisija v nadaljnjem besedilu prilaga predlog za sklep Sveta o podpisu Protokola. Ta protokol vsebuje okvirni sporazum o splošnih načelih za sodelovanje Alžirije v programih Unije. Vsebuje standardne določbe, ki naj bi se uporabljale za vse partnerske države ESP, s katerimi se sklenejo tovrstni protokoli. Dogovorjeno besedilo določa tudi, da pogodbenici začasno uporabljata določbe Protokola od dne njegovega podpisa. Hkrati Komisija prilaga predlog za sklep Sveta o sklenitvi navedenega protokola. Svet naj sprejme naslednji predlagani sklep. 2014/0196 (NLE) Predlog SKLEP SVETA o podpisu v imenu Unije ter o začasni uporabi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani o okvirnem sporazumu med Evropsko unijo in Ljudsko demokratično republiko Alžirijo o splošnih načelih za sodelovanje Ljudske demokratične republike Alžirije v programih Unije SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 212 v povezavi s členom 218(5) in (7) Pogodbe, ob upoštevanju predloga Evropske komisije, ob upoštevanju naslednjega: (1) Svet je 18. junija 2007 pooblastil Komisijo za pogajanja o Protokolu k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi o okvirnem sporazumu med Evropsko unijo in Ljudsko demokratično republiko Alžirijo o splošnih načelih za sodelovanje Ljudske demokratične republike Alžirije v programih Unije (v nadaljnjem besedilu: Protokol). (2) Pogajanja so zaključena. (3) Namen Protokola je določiti finančna in tehnična pravila, ki bi Alžiriji omogočila sodelovanje v nekaterih programih Unije. Horizontalni okvir, ki ga določa Protokol, sestavljajo ukrepi gospodarskega, finančnega in tehničnega sodelovanja, ki omogočajo dostop do pomoči, zlasti finančne, ki jo bo Unija zagotavljala na podlagi programov. Ta okvir se uporablja samo za tiste programe, pri katerih je v ustreznih ustanovnih pravnih aktih predvidena možnost sodelovanja Alžirije. Podpis in začasna uporaba Protokola zato še ne pomenita tudi izvajanja pooblastil v okviru različnih sektorskih politik, ki so opredeljene v programih; ta pooblastila se izvajajo šele, ko so ti programi vzpostavljeni. (4) Protokol bi bilo treba podpisati v imenu Unije ter ga do zaključka postopkov, potrebnih za njegovo sklenitev, uporabljati začasno – SPREJEL NASLEDNJI SKLEP: Člen 1 Podpis v imenu Unije Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani o okvirnem sporazumu med Evropsko unijo in Ljudsko demokratično republiko Alžirijo o splošnih načelih za sodelovanje Ljudske demokratične republike Alžirije v programih Unije (v nadaljnjem besedilu: Protokol) se odobri s pridržkom njegove sklenitve. Besedilo Protokola je priloženo k temu sklepu. Člen 2 Generalni sekretariat Sveta podeli polno pooblastilo za podpis Protokola s pridržkom njegove sklenitve osebam, ki jih določi pogajalec. Člen 3 Protokol se začasno uporablja od dneva podpisa, dokler se ne končajo postopki, ki so potrebni za njegovo sklenitev. Generalni sekretariat Sveta bo v Uradnem listu Evropske unije objavil datum podpisa Protokola. Člen 4 Komisija je pooblaščena, da v imenu Unije določi posebne pogoje glede sodelovanja Alžirije v vsakem posameznem programu, vključno s finančnim prispevkom, ki ga je treba plačati. Komisija bo redno obveščala pristojno delovno skupino Sveta. Člen 5 Ta sklep začne veljati na dan sprejetja. V Bruslju, Za Svet Predsednik [1] COM(2006) 724 final z dne 4. decembra 2006. [2] Sklepi Sveta za splošne zadeve in zunanje odnose (GAERC) z dne 5. marca 2007. [3] Sklep Sveta (omejeno) o pooblastilu Komisije za pogajanja o protokolih […], dokument 10412/07. [4] Sklepi predsedstva – Bruselj, 21. in 22. junij 2007, dokument 11177/07. [5] Poročilo predsedstva o napredku o „krepitvi evropske sosedske politike“, dokument 10874/07. [6] Sklepi o krepitvi evropske sosedske politike, ki jih je sprejel Svet (za splošne zadeve in zunanje odnose) 18. junija 2007, dokument 11016/07. [7] COM(2011) 303 final z dne 25. maja 2011. PRILOGA PROTOKOL k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani o okvirnem sporazumu med Evropsko unijo in Ljudsko demokratično republiko Alžirijo o splošnih načelih za sodelovanje Ljudske demokratične republike Alžirije v programih Unije EVROPSKA UNIJA (v nadaljnjem besedilu: Unija) na eni strani in LJUDSKA DEMOKRATIČNA REPUBLIKA ALŽIRIJA (v nadaljnjem besedilu: Alžirija) na drugi strani (v nadaljnjem besedilu skupaj: pogodbenici) – ob upoštevanju naslednjega: (1) Alžirija je sklenila Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (v nadaljnjem besedilu: Sporazum), ki je začel veljati 1. septembra 2005. (2) Evropski svet je na zasedanju v Bruslju 17. in 18. junija 2004 z naklonjenostjo sprejel predloge Evropske komisije o evropski sosedski politiki ter potrdil Sklepe Sveta z dne 14. junija 2004. (3) Svet je ob številnih nadaljnjih priložnostih sprejel sklepe v korist te politike. (4) Svet je 5. marca 2007 izrazil podporo splošnemu in globalnemu pristopu, začrtanemu v sporočilu Evropske komisije z dne 4. decembra 2006[1], da se partnericam evropske sosedske politike omogoči sodelovanje v agencijah in programih Skupnosti glede na njihove dosežke in tam, kjer pravna podlaga to omogoča. (5) Alžirija je izrazila željo po sodelovanju v številnih programih Unije. (6) Posebne pogoje za sodelovanje Alžirije v vsakem programu posebej, zlasti glede finančnega prispevka ter postopkov poročanja in vrednotenja, je treba določiti v memorandumu o soglasju med Evropsko komisijo in pristojnimi organi Alžirije – STA SE DOGOVORILI NASLEDNJE: Člen 1 Alžiriji je dovoljeno sodelovanje v vseh sedanjih in prihodnjih programih Unije, odprtih za sodelovanje Alžirije, v skladu z ustreznimi določbami, s katerimi so bili ti programi sprejeti. Člen 2 Alžirija finančno prispeva k splošnemu proračunu Evropske unije skladno s posebnimi programi, v katerih sodeluje. Člen 3 Predstavniki Alžirije lahko sodelujejo kot opazovalci pri točkah, ki zadevajo Alžirijo, v upravnih odborih, odgovornih za spremljanje programov, h katerim ta država finančno prispeva. Člen 4 Za projekte in pobude, ki jih predložijo udeleženci iz Alžirije, v največji možni meri veljajo enaki pogoji, pravila in postopki v zvezi z zadevnimi programi, kot se uporabljajo za države članice. Člen 5 Posebne pogoje za sodelovanje Alžirije v vsakem programu posebej, zlasti glede finančnega prispevka ter postopkov poročanja in vrednotenja, je treba določiti v memorandumu o soglasju med Evropsko komisijo in pristojnimi organi Alžirije na podlagi meril, določenih v zadevnih programih. Če Alžirija zaprosi za zunanjo pomoč Unije za sodelovanje v določenem programu Unije na podlagi člena 3 Uredbe (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva ali v skladu s katero drugo podobno uredbo o zunanji pomoči Unije Alžiriji, ki bi lahko bila sprejeta v prihodnosti, se pogoji o uporabi zunanje pomoči Unije s strani Alžirije določijo v sporazumu o financiranju. Člen 6 Vsak protokol, sklenjen v skladu s členom 5, določa v skladu z Uredbo (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002, da se bodo finančni nadzor, revizije ali druga preverjanja, vključno z upravnimi preiskavami, izvajali s strani Evropske komisije, Evropskega urada za boj proti goljufijam in Računskega sodišča ali pod njihovim vodstvom. Oblikujejo se podrobne določbe o finančnem nadzoru in reviziji, upravnih ukrepih, kaznih ter izterjavah, ki bodo Evropski komisiji, Evropskemu uradu za boj proti goljufijam in Računskemu sodišču dale pooblastila, enaka tistim, ki jih imajo v zvezi z upravičenci ali izvajalci s sedežem v Uniji. Člen 7 Ta protokol se uporablja v obdobju veljavnosti Sporazuma. Pogodbenici podpišeta in odobrita ta protokol v skladu s svojimi postopki. Vsaka pogodbenica lahko ta protokol drugi pogodbenici odpove s pisnim obvestilom. Ta protokol preneha veljati šest mesecev od dneva prejetja takšnega obvestila. Prenehanje tega protokola po odpovedi katere koli pogodbenice ne vpliva na preverjanja in nadzor, ki se po potrebi izvedejo v skladu z določbami iz členov 5 in 6. Člen 8 Najpozneje po treh letih od dneva začetka veljavnosti tega protokola, nato pa vsaka tri leta, lahko obe pogodbenici pregledata izvajanje tega protokola na podlagi dejanskega sodelovanja Alžirije v programih Unije. Člen 9 Ta protokol na eni strani velja na ozemljih, na katerih se uporablja Pogodba o delovanju Evropske unije, ter v skladu s pogoji, določenimi v navedeni pogodbi, na drugi strani pa na ozemlju Alžirije. Člen 10 Pogodbenici se strinjata, da bosta do začetka veljavnosti tega protokola začasno uporabljali določbe tega protokola od dne njegovega podpisa, pod pogojem da se zaključijo za to potrebni postopki. Ta protokol začne dokončno veljati prvi dan meseca po dnevu, ko se pogodbenici po diplomatski poti medsebojno uradno obvestita o zaključku svojih postopkov, potrebnih za začetek njegove veljavnosti. Člen 11 Ta protokol je sestavni del Sporazuma. Člen 12 Ta protokol je sestavljen v dveh izvodih v angleškem, arabskem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer so besedila v vseh teh jezikih enako verodostojna. V Bruslju, Za Evropsko unijo Za Ljudsko demokratično republiko Alžirijo [1] COM(2006) 724 final z dne 4. decembra 2006.